b'\n_START_ARTICLE_\nNacionalin\xc4\x97 policija (Pranc\xc5\xabzija)\n_START_SECTION_\nGinklai\n_START_PARAGRAPH_\n1935\xc2\xa0m. Pranc\xc5\xabzijos policija naudojo \xc4\xafvairius asmeninius ginklus, tiek revolverius, tiek savitaisius pistoletus. \xc5\xbdinomiausi buvo revolveriai MAS 1873 revolver ir MAS 1892, pistoletai FN M1900 ir \xe2\x80\x9eRuby\xe2\x80\x9c, daug kit\xc5\xb3 priva\xc4\x8diai pirkt\xc5\xb3 ginkl\xc5\xb3._NEWLINE_I\xc5\xa1syk po Antrojo pasaulinio karo buvo naudojama daug karini\xc5\xb3 ginkl\xc5\xb3, da\xc5\xbenai trof\xc4\x97jini\xc5\xb3, toki\xc5\xb3 kaip pistoletai Mauser HSc ir Walther P38, \xc5\xa1autuvai Karabiner 98k._NEWLINE_1951\xc2\xa0m. imta standartizuoti policijos ginklus, pereita prie 7,65\xc2\xa0mm pistolet\xc5\xb3 RR 51 ir pistolet\xc5\xb3 kulkosvaid\xc5\xbei\xc5\xb3 MAS-38 ir MAT-49. Nuo 1953\xc2\xa0m. d\xc4\x97l da\xc5\xbeniau pasitaikan\xc4\x8di\xc5\xb3 prievartos akt\xc5\xb3 ir Al\xc5\xbeyro karo Respublikin\xc4\x97s saugumo kuopos perginkluotos 9\xc2\xa0mm pistoletais MAC Mle 1950._NEWLINE_Nuo ma\xc5\xbedaug 1960\xc2\xa0m. imta naudoti stambaus kalibro revolverius, pvz., Manurhin MR 73 ir Ruger SP-101. Po dvide\xc5\xa1imties met\xc5\xb3 imta standartizuoti naudojamus revolverius. 8-t\xc4\x85j\xc4\xaf de\xc5\xa1imtmet\xc4\xaf \xc4\xaf ginkluot\xc4\x99 \xc4\xaftraukti \xc5\xa1turmo \xc5\xa1autuvai SIG SG 543, skirti naudoti kovoje su gerai ginkluotais organizuoto nusikalstamumo nariais bei teroristais._NEWLINE_Po 2000\xc2\xa0m. imta pereidin\xc4\x97ti prie savitais\xc5\xb3 pistolet\xc5\xb3 ir 9\xc2\xa0mm kalibro. Kelet\xc4\x85 met\xc5\xb3 standartiniu Nacionalin\xc4\x97s policijos ir Nacionalin\xc4\x97s \xc5\xbeandarmerijos pistoletu buvo Beretta 92FS. 2003\xc2\xa0m. abi institucijos sudar\xc4\x97 did\xc5\xbeiausi\xc4\x85 po Antrojo pasaulinio karo laik\xc5\xb3 pistolet\xc5\xb3 pirkimo kontrakt\xc4\x85 ir nupirko apie 250 t\xc5\xabkst. SIG SP 2022 pistolet\xc5\xb3. Manoma, kad \xc5\xa1ie ginklai liks ginkluot\xc4\x97je iki 2022\xc2\xa0m.\n_START_SECTION_\nAutomobiliai\n_START_PARAGRAPH_\nDaugelis Nacionalin\xc4\x97s policijos automobili\xc5\xb3 yra pranc\xc5\xabzi\xc5\xa1k\xc5\xb3 marki\xc5\xb3 (daugiausia Renault, Citroen ir Peugeot), ta\xc4\x8diau dalis automobili\xc5\xb3 yra Ford ir Opel. Neuniformuoti policininkai i\xc5\xa1 speciali\xc5\xb3j\xc5\xb3 policijos dalini\xc5\xb3 naudoja pa\xc4\x8di\xc5\xb3 \xc4\xafvairiausi\xc5\xb3 gamintoj\xc5\xb3 automobilius.'